text: Endnu en Esbjerg-læge lukker sin praksis
  05 oktober 2016 kl. 06.43
  1500 patienter risikerer at stå uden en fast læge fra årsskiftet.
  Manglen på praktiserende læger i Esbjerg bliver nu yderligere forværret, efter at læge Marianne Mørk Mathiesen har besluttet at lukke sin praksis ved udgangen af 2016.
  Beslutningen kommer, fordi Region Syddanmark, ifølge Marianne Mørk Mathiesen,  har afslået hendes ønske om at gå på halv tid.
  - Jeg er uforstående over, at regionen ikke vil give mig lov til at fortsætte på halv tid. De har i stedet foreslået, at jeg får færre patienter gennem naturlig afgang, men så vil det tage 8 år at komme ned på halv tid, siger Marianne Mørk Mathiesen til TV SYD.
  Årsagen til at Marianne Mørk Mathisen ønsker at bruge færre timer på sit arbejde som læge er, at hun også er regionsrådspolitiker for Liberal Alliance, og samtidig stiller hun op til det kommende folketingsvalg for partiet.
  - Jeg bruger i dag 40 timer på mit arbejde som læge og 40 timer på mit arbejde som politiker, og derfor har jeg nu et ønske om at gå på halv tid med min lægepraksis, siger Marianne Mørk Mathisen til TV SYD.
  Marianne Mørk Mathiesen fortæller til TV SYD, at hun allerede har fået flere tilbud om at fortsætte på halv tid andre steder end i Region Syddanmark.
  